Monday, September 24, 2007
Saturday, September 22, 2007
ليه كتير من الناس يتحرجون من اظهار شخصياتهم الحقيقية , ليه دايما محاولات التجميل لرسم وايضاح صفة غير موجودة؟! .. في مرة كنت بتكلم مع بعض المذيعين الشباب اللي بيقدموا برنامج شديد السطحية والتفاهة , مش عارف ليه حسيت ان الناس دي مدعية تقافة , بيظهروا انهم مجتهدين وبيحاولوا يقرأوا رغم ان عقلياتهم وتصرفاتهم ومناقشاتهم السطحية في البرنامج تدل على العكس تماما..!!
مش مطلوب من كل انسان في الدنيا انه يكون أسامة انور عكاشة ولا ابراهيم عيسى في ثقافته , ولا من المفروض كمان اننا نكون مغيبين سطحيين ولا نفقه شيء , لكن أقسم لكم أن يكون الانسان تافه ولا يحاول أن يثبت العكس هو أفضل وأكثر احتراما لنفسه وللآخرين من اللي بيحاول يدعي المعرفة.
اللي بيحزنني وبيجنني إن شباب مصر ليسوا بتلك السطحية ولا السذاجة كما تحاول البرامج الشبابية أن تؤكده وما يحاول الكثيرون من الأجيال السابقة تأكيده, صحيح أن هناك نسبة من الشباب مغيبة ونسبة أكبر محبطة لكن السبب هو الكبت اللي بيمنع الشباب من المشاركة الفعالة في الحياة السياسية , السبب هو الكوسة والرشوة اللي اصبحت مسيطرة على كل تعاملاتنا في المجتمع ,أصبح اللي له ظهر واللي عنده واسطة مؤهلا أكثر من الموهوب أو صاحب التخصص..!!
الشباب اللي بتجيلهم فرصة مش على مقاسهم لأن الظروف والواسطة وحسابات أخرى ساعدتهم للحصول على الفرصة بيحسوا بالفجوة الواسعة اللي بين امكانياتهم وثقافتهم وبين المكانة اللي الواسطة اتاحتها لهم,ربما لذلك يلجئون للتصنع وارتداء ثياب المعرفة والثقافة ليثبتوا أنهم لم يأخذوا موقعهم هذا بضربة حظ وأنهم مجتهدون.
ربما أقبل إذا حاول هؤلاء أن يجتهدوا بجد , وأن يملئوا الفجوة بإضطلاع حقيقي وإكتساب خبرات تساعدهم على ملئ المكانة التي وضعوا فيها ولن أقول بالطبع أنهم وصلوا اليها, لكني بالطبع لا أقبل أبدا أن يدعي هؤلاء بما ليس فيهم ولا هم أهل له.
لو أن أصدقائي من مقدمي تلك البرامج الشبابية يصارحون أنفسهم بأن ما يقدموه هو على سبيل الهزار وتضييع الوقت , فلا مانع من ان تكون مساحة على الشاشة للترويح والهزار , لكن أن تكون تلك الصفة هي السائدة في كل برنامج شبابي يظهر في الفترة الأخيرة فهذه كارثة.
أيضا البرامج الشبابية في حاجة إلى عمق أكثر بلا أن تتخلى عن الروح الشابة , في حاجة أيضا للنزول إلى الشباب في الشارع وعمل تقارير من الشارع الحقيقي وليس من المولات والأندية الكبرى.
البرامج الشبابية في حاجة إلى الغاء ذلك الخط الأحمر السخيف الذي يحيط بأي موضوع شائك يجب الحديث عنه فحين يلجأ أي برنامج شبابي لمناقشة أمر شائك يظهر الخط الأحمر ومعه أو بسببه تظهر المناقشة سطحية واهية.
الشباب في حاجة لبرنامج حقيقي يقدم لهم القيمة الحقيقية بلا استخفاف أو تسطيح وأيضا بلا فذلكة أو كلكعة للأمور , الشباب محتاج برنامج يكون صاحبه بجد , صاحبه اللي ينصحه بلغته البسيطة واللي يساعده بدون إعطاء أوامر في تخطي مرحلة مهمة من حياته بنجاح.
Sunday, August 19, 2007
Sunday, August 12, 2007
Sunday, August 5, 2007
برنامج قلم سنون
تقدر تحمل حلقات البرامج
Tuesday, July 17, 2007
Thursday, July 12, 2007
إذا أردت شيئا بشدة فأطلق سراحه فإن عاد إليك فهو لك وإن لم يعد فهو لم يكن لك من البداية!!
دي جملة قرأتها في توقيع عضو ما في أحد المنتديات , مش عارف الكلام دا منطقي ولا لا؟ .. محتار .. تفتكروا لو بحب شيء أو شخص ولا أقدر على الإحتفاظ به في الوقت الحالي أطلق سراحه وأعيش على أمل أن يعود؟ وإن لم يعد وطحنته الظروف في تلك الحالة , هل أنساه وأقول لم يكن لي من البداية ؟ ولا دا هيكون تقصير مني لأني لم أشاركه معركة الحياة عشان نحتفظ ببعض وتركته يحارب طواحين الهواء وحده وفي الآخر .. بح !!.
فيه مثل بيقول البعيد عن العين بعيد عن القلب!!
يادي النيلة!! آدي مثل تاني عكس الأولاني بيقول لا تترك من تحب لأن البعد بيعلم الجفاء. طيب وإذا كان أحد الطرفين خايف يقرب في الوقت دا إعتقادا منه بإن القرب دلوقتي سيخلق المشاكل , وكان الطرف الثاني محتاج الأولاني في نفس ذات الوقت عشان يقدر ينتصر على الظروف دي .. يبقى ايه الحل؟!
من الآخر .. بحبها وبتحبني والظروف بتقول دلوقتي مينفعش , هي تريد أن تبتعد الآن على أمل أن يحمل لنا المستقبل الأمل ونكمل حياتنا سوا , يعني عايزة تحمي حبها بطريقتها.
وأنا عايز أحميه بطريقتي , عايزها تكون جنبي دلوقتي قبل بعدين عشان أقدر أحارب الظروف دي وأنتصر عليها .
الخوف مسيطر علينا إحنا الإتنين , هي خايفة إن الظروف تفرق ما بينا , وأنا مش خايف من الظروف , لكني خايف البعد يكون سكينة تدبح إحساسنا ببعض .. ايه الحل؟؟
Monday, June 18, 2007
Thursday, June 14, 2007
مين ينفع كمعبود للنساء غير صبرى سراج عندى الرغبة اوقعك فى شر اعمالك قول ياابنى قول
وسامة ورجولة وجاذبية وروح حلوة
هنغلط اهه
ايه منظورك للحياه بما انك على وشك التخرج؟
المستقبل يعني ؟
الحب طريق وحضن أمان ودافع للنجاح واجمل احساس في الكون على رأي اليسا
قصدى عقد الجواز
قولى فى كلمتين بالظبط شايف حبيبتك ازاى؟
حبيبتي ساعدتني كتير اني اتخلص من حاجات غلط كنت بعملها زي السجاير وانتظم في الصلاة وكده يعني
وعلى فكرة وشها حلو عليا اوي
رغم ان تهامي دا صاحب فضل عليا بعد ربنا سبحانه وتعالى لكن انا كنت غبي ولو ينفع اقول لفظ اسوأ من كدا كنت قولت لأني ظلمته في فترة .. يمكن هو ميعرفش دا .. لكن برضه هقول له سامحني يا صاحبي
بتحب مين اكتر مامتك وللا باباك وماتقوليش الاتنين زى بعض عشان مش هصدق؟
انضربت كام مرة بالقلم وللا انت كنت بتقضيها علقة كاملة (سؤال محرج)
واللي يقول ان التفاهم ضعف يبقى انسان خايب
نفسك فى ايه دلوقتى حالا غير انك تقولى غورى من وشى
Wednesday, June 6, 2007
عايزك تردي على اسألتي وانتي بترقصي ..الرقص مفيد جدا في كشف الحقائق
بماذا تشعرين الآن بالضبط في هذا الوقت الظريف ؟
اشعر بالبرد
وهل البرد دا ناتج عن احساس داخلي ام انك من أثرياء القوم الذين يملكون هذا الجهاز المسمى بالتكييف ؟
انا انسانة بردانة بطبعى لا تشعر بحرارة الجو الا لما بتتمشى فى الشمس بتاعة الساعة 12 الضهر
ايه الفرق بين يوسف معاطي وسارة الاسكافي ؟
سارة بتحب تقرا ليوسف معاطى انما يوسف معاطى مايعرفش سارة الاسكافى للاسف .. فاته نص عمره والله
مشفتش حاجة بس الادب الساخر عموما منتشر بس مش واخد حقه بصراحة
طيب مين اهم كتاب الادب الساخر دلوقتي .. غير بنت الاسكافي طبعا ؟
حلو اسم بنت الاسكافي دا :>
حلوة بنت الاسكافى دى .. شوف ياسيدى
انا ماقريتش فى الادب الساخر كتب كاملة او لكتاب معينين كتير
وكل ثقافتى فيها من المقالات المجمعة من هنا ومن هناك
بس احسن حد برتاح انى اقراله هو يوسف معاطى ومن بعده احمد رجب
وبعده بلال فضل بس مش كتير يعنى بالصدف
لان ببساطة لو انت مسكت كتاب فيه مقالات ساخرة او قصص ساخرة واتحولت لافلام او مسلسلات هتلاقيها مختلفة بشكل كبير فى زمن اصبحت فيه المادة بتتغلب على المضمون فبالتالى اللى بيتقدم فى السينما مش ادب
بالنسبة بقى لموضوع الانتشار والشهرة فبطبيعة الشعب المصرى ساخرة من كل حاجة حتى من نفسه
الشعب المصري دايما ساخر من نفسه وناقد لها بشكل مثير للعجب فمن الطبيعي وانتي راكبة الاوتوبيس مثلا تلاقي الليشعوب البسيطة اللي عندنا ال يقول دا شعب بهايم .. عمر المصريين دول ما هينضفوا ابدا .. وكلام من هذا القبيل .. اشمعنى احنا دونا عن سائر عادة العجيبة دي ؟
بس يمكن احتمال والله اعلم نظرا لاننا احفاد الفراعنةواكيد متوارثين منهم صفة الفرعنة
وبما اننا توارثنا صفة الفرعنة على مدى الاف السنين فشئ طبيعى اننا نكون شعب مابيعجبناش العجب
احتمال!!
تانى حاجة بقى ان محدش بيحاول يفكر المثل ده اتقال امتى وليه نفس ردى عليك كمان فى موضوع انا مش رومانسى فى حكاية البنت اللى زى القمر وزى اللى بياخد ايات من القرآن يفسرها على مزاجه والى هتمشى مع مصلحته عادى بقى ناس رايقة ياابنى
ايه اكتر صفة بتحبيها في سارة ؟
سؤال غريب.. يمكن بحب فيا انى باخد الامور ببساطة حتى لو كانت مصايب وانى بتعصب اتعصب واهدى بسرعة
مين هي سارة الاسكافي ؟
مين فارس احلام سارة او ايه هي مواصفاته
هو اهم حاجة يكون فيه 3 حاجات
انه يكون عارف ربنا عشان يراعى ربنا فيا
الحاجة التانية يكون طيب ودول انقرضوا تقريبا
تالت حاجة واللى مستحيل هيكون انه يفهمنى يعنى من الاخر مش موجود ..
اه ياريت كمان مايتريقش على المكتبات
تفتكري بعد 20 سنة هتكون سارة الاسكافي وصلت لفين
Saturday, June 2, 2007
2007مجلة كلمتنا - يونيو
تخيل نفسك قاعد على القهوة أمامك زبادي خلاط وفي يدك ليّ الشيشة التفاح وأصدقائك يتراصون حولك في صورة كربونية حيث المشروب أمامهم والليّ في أيديهم تنفسون جميعا دخان الغضب والكبت والعيشة واللي عايشنها في إيقاع منتظم بين كركرة وكحة ( رغم انكم فرافير بتشربوا تفاح ) وتنظرون أو تبحلقون في السماء السوداء بلا أي هدف .. وإذ فجأتن تلقي إلى أصدقائك الأوغاد بتلك القنبلة التي ستجعلهم يتخلون عن نظرة البلاهة في سماء المدينة اللي لسة سوداء وينظرون إليك بميكس نظرات بين استعجاب و دهشة واستنكار ما تقوله أيها الغبي الجاهل ثم تتحول تلك النظرات في ثوانٍ قليلة إلى نظرات غضب وتبدأ الأصوات في العلو بعبارات الشتيمة والنعت بالجاهل والغبي وقاموس شتائم الشباب المتطور دائما والذي يمنع حياء هذا الإصدار من ذكره .
لقد نجحت يا عزيزي في أن تثير أصدقائك وتجعل لجلستكم على كراسي القهوة معناً وحياة ولو كانت عبثية ..
يا جماعة أنا مبحبش نجيب محفوظ ولا اللي بيكتبه..!!
نسيت أن أخبركم أن الأوغاد أصدقائي ( اللي انت مش محتاج تتخيل إنهم أصدقائك ) ينقسمون إلى عدة فئات فمنهم طلاب الكليات النظرية والذين يعتمدون على مصدر ثقافي واحد بجانب الريس برايز وهو ملازم ليلة الإمتحان التي يشتروها من المكتبة الكائنة بجوار الكلية.
الفئة الأخرى هم طلبة كليات القمة وطبعا لا داعي لإخباركم بأن تلك الكليات زي الفريك متحبش شريك فهم دائما منكفين على الملازم والكتب وفسحتهم الوحيدة هي المسافة التي يقطعوها بين المعمل الفلاني والسكشن العلاني ويا سلام لو ساعة فضا تجمعهم مع معشوقتهم الشيشة التفاح على القهوة التي تبعد عن منزلهم بمحطة لزوم الإحتياط عشان محدش من قرايبهم أو من محبي الفتنة يشوفهم..!! اذن هم أيضا لا وقت لديهم ولا رغبة في القراءة.
النوع الثالث هم الأوغاد الذين أنهوا فترة تعليمهم وتفرغوا تماما للقهوة والشيشة ووصلة النت وهؤلاء طبعا كل علاقتهم بالقراءة الآن هي تذكر أيام الدارسة وفترة الطفولة التي قضوها في أحضان ميكي جيب وفلاش..!!
ولأنك يا عزيزي انسان تتميز بالخبث فقد ألقيت عليهم جملتك الخالدة وأنت تعلم علم اليقين كل المعطيات السابقة وأنهم جميعا تنحصر علاقتهم بنجيب محفوظ كما تنحصر أنت علاقتك بالسجاير المارلبورو ( تسمع عنها بس ولو الظروف تسمح بتشتريها فرط ) هم أيضا علاقتهم بنجيب محفوظ لا تتعدى مشاهدة أفلام بين القصرين وقصر الشوق وحط عليهم الكرنك وطبعا انتوا عارفين شعبية الفيلم الأخير عند الشباب عاملة ازاي.
نعود إلى صورة الأوغاد وهم ينظرون إليك شزرا وندوس paly عشان المشهد يكتمل.. أعلاهم صوتا وأسلطهم لسانا يخرج عليك بالكلمة الإعتراضية الشهيرة ويرمي بالليّّ على الترابيزة ويقول لك : متحبش مين ؟؟!! وانت تعرف إيه عن نجيب محفوظ يا جاهل انت ؟! .. الآخر يرسم ابتسامة سخرية مصطنعة وبهدوء الإنسان المثقف الواثق يحدثك ودخان الشيشة يخرج من فمه وأنفه بشكل متقطع : وإيه اللي مش عاجبك في نجيب محفوظ يا حبيبي؟ .. ودون أن ينتظر وغد آخر أن أنطق ( وكنت بصراحة مش ناوي أرد فقد كان كل همي هو مراقبة ردود أفعال أصدقائي ) ياعم هو عمره قرأ لنجيب محفوظ أصلا .. يابني بقر انت ( موجها حديثه إلى العبد لله ) نجيب محفوظ دا أديب عالمي واخد جايزة نوبل ويكفيك فخرا يا جاهل إنه عاش طفولته هنا في العباسية ( حاكم أخوكم من العباسية).
يا جدعان أنا مبحبش نجيب محفوظ متهيألي دا حقي ( قلتها ببرود شديد مصحوب بإبتسامة استفزت اصدقائي ) وقبل أن يخرج علي أحدهم بمصطلح جديد من قاموس الأباحة التفت إلى رجل أربعيني العمر ذو لحية طويلة ووجه أسمر: إنت عندك حق يا أستاذ .. الله ينور عليك ثم التفت موجها حديثه إلى الأوغاد: حد فيكم قرأ أولاد حارتنا وشاف البلاوي اللي فيها عشان تدافعوا عن نجيب محفوظ أوي كده .. حد فيكم أصلا قرأ ولو رواية واحدة لنجيب محفوظ .. لعلمكم أنا مبحبش لا نجيب محفوظ ولا يوسف السباعي ولا إحسان عبد القدوس ..
ساعتها قررت أنا أو قررت أنت أن ينتهي الحوار رحمة بالأوغاد وقمت بالقاء جملة خالدة أخرى : الحساب يا سعيد.
على فكرة وعشان محدش يفهمني غلط كل الأساتذة اللي سبق ذكرهم لهم مني كامل الإحترام والتقدير لكن كل الحكاية إني كنت عايز أنكش إصحابي واثبت لنفسي حاجة .
في الآخر بقى هسأل سؤال صغير .. هما أصحابي عملوا كده ليه ؟؟!!
Tuesday, May 29, 2007
قاعد مع نفسي ع القهوة بشرب شاي وبضرب حجرين المساء والسهرة , أفكر في التغيرات العظيمة اللي طرأت فجأتن على حياتي وفجأتن دي رغم ان بعضها كان بسابق ترتيب , ومحدش يسأل ازاي!! , حبيت ودا أول حدث عظيم في حياتي - ماشي كلنا بنحب - , ثانيا بطلت السجاير , محدش يقوللي ما انت نازل ع القهوة تشيش , عشان أكيد هرد عليكم وأقول ان الشيشة دي لزوم كتابة الموضوع..!!
ذهبت بتأملاتي من المحيط الشخصي إلى المحيط الوطني - ودا طبعا غير الحزب الوطني - وقلت ياسلام لو التغيرات العظيمة اللي أصابت حياتي تبهت ع الوطن الوطنطن ويحصل فيه هو كمان تغيير !! وعشان محدش يفهمني غلط التغييرات اللي اقصدها تغييرات بسيطة جدا لكسر الملل مش أكتر , مش هتكلم عن تغيير حكومة أو رئيس لأني عارف إننا شعب أصيل مبيهونش عليه العشرة , بس إيه رأيكم نعمل نيولوك للوطن ؟!
اسم مصر:
في المائة سنة الأخيرة تغير اسم مصر3 مرات , الأول كان اسمها المملكة العربية المتحدة , وبعدين أصبحت الجمهورية العربية المتحدة برضه , وبعد كدا بقت جمهورية مصر العربية , العجيب إن الأسم دا استمر كتير أوي دون السعي لتغييره!! فقلت ليه لأ ما نغيره , اشمعنى هو يعني , تفتكروا نسمي مصر إيه , بس عايزين اسم روش يناسب الألفية الجديدة والعولمة والحوارات دي.
العلم :
كمان علم مصر كانوا بيغيروه كتير وبعد ما كان أخضر مزهزه .. جعلوه بألوانه الحالية وعليه صقر قريش وبعد ما الصقر طار جابوا مكانه طائر العقاب اللي لسه مطارش لحد دلوقتي .
أعتقد اللون الأخضر قديما كان دليل على إن مصر بلد زراعية وطبعا الهلال والصليب معروف الهدف منهم . طيب العلم الحالي بألوانه الأحمر والأبيض والأسود ماهو المقصود من ألوانه؟؟
صديقي الوغد الشعبي الطبقة قال لي بفصاحة لسانه وفهلوته المعتادة : يا معلم الأحمر دمنا والأبيض قلبنا والأسود مش مننا!! .. مش عارف هل ممكن نغير العلم دلوقتي ونخليه ( pink) مثلا عشان هو الموضه دلوقتي وطبعا عشان نعطي ايحاء بإن الحياة في بلدنا لونها بمبي.
النشيد الوطني :
من يوم ما دخلت المدرسة وكل يوم في طابور الصباح نردد نفس الكلام بنفس اللحن ولا احنا فاهمين بنقول ايه ولا حاسين الكلام من أصله!!
بلادي بلادي بلادي .. لكي حبي وفؤادي .. مصر يا أم البلاد ..أنت غايتي والمراد .. وعلى كل العباد .. كم لنيلك من أيادي.
يا حلاوة المولد .. تفتكروا ان فيه حد في سنة 2007 ممكن يغني الكلام دا بصيغته الحالية دي ؟! .. على فكرة انا مش بعيب في الكلام ولا جودته .. فقط بتكلم عن الوقت اللي احنا فيه والوقت اللي اتكتب فيه الكلام دا من ييجي 100 سنة, ليه منفكرش نغير نشيد بلدنا ,ونخليه حاجة كدا خفيفة ولذيذة من مزيكتنا اللي بنسمعها وبنحبها , ليه فرض علينا نشيد بلادي وكمان بتوزيعته الموسيقية العقيمة اللي عملها محمد عبد الوهاب!! .. أنا عايز النشيد يتغير ونستبدله بأغنية يبقى إنت اكيد في مصر !! والله انا شايفها معبرة أكتر من بلادي بلادي , حتى لو خرج علينا البعض وقال بسذاجة الكلام!!
عارفين التغيرات البسيطة والساذجة دي لو حد غيري من اللي صوتهم مسموع فكر فيها وقالها , هتكون أزمة ملهاش مثيل ومجلس الشعب هيسيبه من مناقشة طلبات الإحاطة حول أفلام السينما ويركز في الطلبات الجديدة بعمل نيولوك للوطن , وهيخرج علينا السيد صفوت الشريف ويصرح إن لولا المناخ الديموقراطي في مصر مكنش فيه حد قدر يفكر بالجرأة دي وإن دي حاجة تحسب للنظام المبارك!! , ومش بعيد يخرج علينا من يكفر صاحب الأفكار دي ويقول انه خرج على آلهتنا ... احنا خلاص فقدنا القدرة على التفكير والتغيير .. للأسف .
Friday, May 25, 2007
Photo: Ahmed El Masry
عديت العشرين بسنوات قليلة , ولسه مستنيها ..!! يا ترى اتأخرت ولا أنا اللي مستعجل ؟
حياته , وأنا زي ما أنا لا خطوة قدام ولا خطوة ورا..!!
طلعنا من الثانوي للجامعة وبقى كل الناس اللي مأنتمين ومظبطين
في أول يوم دراسة ضربت الطقم الجديد والنضارة ام عدسات زرقاء ( كانت موضة وقتها )
شوية شوية انمدجت في الجامعة واتصاحبت على شلة كانوا كارهين تناكتي في الاول
شوية شوية ومع حبة التجارب اللي الواحد مر بيهم وشوية الكتب اللي قريتهم
منكرش اني لحد دلوقتي لسه دماغي مشغولة بفكرة الحب وقلبي مازال بيعاني من حالة الفراغ دي
Monday, May 21, 2007
Saturday, May 19, 2007
بيانات بطاقتك الشخصية بتقول ايه ؟
اسمى محمد مواليد 7/12 السويس
ما هي اهتماماتك ؟
القراءة و السينما و التلفزيون بمختلف فروعهم
ما مشروعاتك القادمة؟
بحضر مع دار سوسن مجموعة قصصية أسمها بني أدم مع وقف التنفيذ يارب تعجبكم
و عندى أمتحانات أدعو لى بقي
الكورة ..
أهلاوي ولا زملكاوي ؟
اهلاوي عشان عائلة بابا اهلاوية ..غير كدة معرفيش
مين أكتر لاعب بتحبيه ؟
هادي خشبة اسمع انه محترم
و أكثر لاعب بتكرهيه ؟
إبراهيم سعيد
ما رأيك في تقليد بعض الأندية لجمهور الأهلي وانشاء روابط لنبذ التعصب ؟
شئ كويس
من هو أحسن لاعب في مصر هذا العام ؟
احمد حسام
شوية فن..
آخر فيلم شفته وعجبك ؟
شقة مصر الجديدة
آخر أغنية عجبتك ؟
انا ولا عارف تامر حسنى
أغنية مستفزة؟
دي كتير اوي
أفضل مطرب ومطربة؟
محمد منير
فيروز
وأسوأ مطرب ومطربة ؟
الوحش مش بعرف أسمه
رأيك في أيمن بهجت قمر ؟
له اغانى كتير جميلة
وليد سعد ؟
ملحن جامد بس يبطل غنا
نصر محروس ؟
منتج ذكى اوي
تفتكر نصر محروس هو فعلا اللي بيكتب كلمات الأغنيات اللي بتحمل إسمه كمؤلف؟
اه لية لااصلها مش أغانى عبقرية أغاني عادية
أحسن ممثل سينما وأحسن ممثلة ؟
نور الشريف
هند صبري
أفضل سيناريست وأفضل مخرج ؟
وحيد حامد
يوسف شاهين
إيه رأيك في انتشار ظاهرة السينما المستقلة ؟
بص السينما اللى في السوق مش بتعبر عن الناس ..كان لازم تظهر سينما بتعبر عن الناس ..ده سبب ظهور السينما المستقلة
ايه آخر فيلم قصير شفته وعجبك ؟
الرقم القومي محمد محسن فيلم جميل اوي بتكلم اننا بقينا عاجزين عن التواصل
ماذا عن ؟
الصحافة ؟
بحبها اوي ..بس بحب القراءة الجرائد عن الكتابة يعنى لما بكتب حاجة مش بحبها
السينما ؟
عالم خيالى بنسى فيه الدنيا
مصطفى فتحي ؟
مدير تحرير كلمتنا و اخ كبير و معلم لى ..اتعلمت منه حاجات كتير
محمد التهامي ؟
بنى أدم كويس اوي ..انا حتى بحبه
اسئلة خفيفة
الحب ؟؟
شئ جميل اوي ..احسن حاجة الواحد يكون عايش قصة حب
بتحب فى قصة حب ؟؟
للاسف لا
ايه اللي بيشد البنات في عمر الشريف تحديدا ؟
رقيق وصوته ناعم
ما هو انطباعك عن البنات المدخنات؟
زى الولاد المدخنين بالظبط حرية شخصية .. مش بتضايق منهم ..بس انا مش بحب التدخين
بتعرف تطبخ ولا لا ؟ وايه احسن اكله بتعملها ؟
لا ..بعرف اعمل سلطة
كلمة أخيرة لمعشر المدونين ؟
بحب التدوين و بجد بحس اننا أسرة كبيرة اوي وفينا اتجاهات مختلفة ...
ودلوقتي من حقك تختار ضيف الحوار القادم .. تختار مين؟
سارة الاسكافي
Monday, May 14, 2007
القمر
البنت دي زي القمر .. لا دي أجمل من القمر .. قمر 14 يا ناس..!!
كلام كتير بسمعه لما حد بيعلق على جمال إحدى بنات حواء أو العكس – ودا طبعا قبل ما يتعمل update للمصطلحات دي بمصطلحات روشة تناسب لغة العصر زي مزة مثلا!!- يرجع مرجوعنا للمصطلح قمر , الناس كلها شايفة القمر جميل لدرجة مدحهم لبعض بتشبيه الفرد لغيره بالقمر .. مش عارف أنا ليه مش شايف كدا؟!
أنا بشوف القمر دا مجرد بقعة بيضاء في سماء سوداء بلا أي معنى ولا هدف لأاني أصلا مش مقتنع بفكرة إن القمر بينور ليالينا إلا لو كان نوره دا زي نور الضيوف كدا اللي بنقول لهم دايما نورتونا أو نورتوا البيت مش عارف ليه!!
وبالتبعية طبعا عمري ما شفت القمر رومانسي لأن معلوماتي الجغرافية عنه بتقول إنه مجرد مساحة صخرية مفيهاش أي حياة .. تبقى فين الرومانسية بقى ؟!
النيل
واحد واخد خطيبته وبيتفسح معاها ع الكورنيش ومشاهد مكررة للحبيبة اتنين اتنين فوق كوبري قصر النيل , وفي حديقة احمد رامي اللي في المنيل وكل الأماكن اللي زي دي , وصديقي يقول لي النيل دا صاحبي اللي بشكيله همي وارتاح!!
أيضا ليه معرفش عمري ما حسيت الإحساس دا مع النيل ولا أدري سببا لربطه بالرومانسية والراحة النفسية , عمري ما وقفت على النيل وملقتش الزبالة على جانبيه أو في مجراه ولا عمري شفت مياهه بلون غير الأسود وطول عمرها راكدة ولا تحرك أي مشاعر .. هي فين الرومانسية؟!
حليم
كل المحبين بيسمعوا حليم لأن صوته فيه احساس كل العشاق ,, لو مش بتسمع حليم لما تحب هتسمعه ,, حليم دا اسطورة الحب في كل زمان ,, يالهوي هو فيه زي حليم..!!
وآديني حبيت وبرضه لا حبيت حليم ولا اتأثرت به ولا عمري حسيته غير في غنوة واحدة اسمها عدى النهارد ودي كان بيحب فيها مصر بجد مش تمثيل.
أنا بقى عايش رومانسيتي شكل تاني , بعيشها رحلة بين ورقتي وقلمي , وبعيشها في لون سماء صافية بترسملي سحابة شكل حبيبتي , وبعيش رومانسيتي مع محمد فؤاد أصله بيترجم إحساسي بالضبط لا بيقلل منه ولا بيزودها ويأفور . تفتكروا عشان مبحبش النيل ولا القمر ولا حليم أكون مش رومانسي؟! .. شيء غريب إنك تربط احساس التاس بالحب مهما كان اختلاف طرقهم في استشعار الاحساس دا بتابوهات الناس تفضل ترددها وتتعامل معاها وهي لا فاهماها ولا حسها..!!
Wednesday, May 9, 2007
بالتأكيد لكل منا أماكن في القلب تشكل بعض من وجدانه وكثير من ميوله وشخصيته ,ترتبط هذه الأماكن غالبا بفترة الطفولة وذكريات العمر البريء الذي يحمل الإنطلاق بلاحدود , بلاخوف ولا مسئولية ,, اليوم سوف أحدثكم عن أرض علي خليل .
بإختصار .. أرض علي خليل هي تلك الساحة الكروية الشعبية الفاصلة بين مدرسة اسماعيل القباني وكلية الهندسةبالعباسية.
أرض علي خليل هي أهم متنفس لشباب المنطقة.في الإجازات تصبح ارض علي خليل مزارا يوميا لأطفال وشباب المنطقة وبالطبع أنا منهم فالنظام المتعارف عليه أن يكون اللعب بنظام الغالب مستمرفي حالة ازدحام الأرض ( تسع أرض علي خليل لخمسة تقسيمات أو ملاعب خماسية ) أما الشباب الكبير شوية اللي في سني الآن فلهم أسلوب آخر بالتأكيد يتناسب مع وضعهم الحالي ككباتن للمنطقة فنقوم بإرسال اولاد الحتة الصغيرين ( قطاع الناشئين ) قبل ميعاد مبارتنا لحجز الملعب ثم نذهب نحن قبل ميعادنا بربع ساعة ونكافئ الناشئين بمنحهم الشرف باللعب لمدة ربع ساعة مع الكباتن الكبار .
في فترة الطفولة كنا نؤثر اللعب في أرض علي خليل على الخروج والفسحة في أي مكان آخر وكنا نضع اقدامنا يوميا من الخامسة عصرا في الأرض نلعب مع كل الناس حتى صرنا واحدة من أشهر فرق العباسية وياما فزنا بدورات كروية رمضانية وغير رمضانية .
دائما كانت لدينا مشكلة الكرة في حد ذاتها فبعد ان نتفق على اللعب و نرتدي اطقمنا الرياضية وكوتشي باتا الذي كنا نعتقد وقت طفولتنا أيضا أنه أشهر من أديداس كنا لا نجد كرة نلعب بها فالكرة دائما إما دهستها سيارة او وقعت على خوابير سور الكلية وكنا نأبه أن نلعب بالكرة الكبس الشهيرة إلا في حالات الضرورة فقد عرفنا إنها بتجيب ميه في الرجل ودا طبعا خطر علينا نجوم المستقبل الذين سنقود مصر لكأس العالم.
في هذه الأرض الأسفلتية التي ربما تنظر إليها ولا تعريها إهتماما تولد نجوم وتقوم أساطير فلاعبي الكرة الحريفة هم حديث تجمعات الشباب في أي منطقة وطبعا السيط ولا الغنى .
في أرض علي خليل قابلت أصنافا كثيرين من البشر ومن لاعبي الكرة فهناك من يلعب الكرة لأنه يحبها ومن يلعب لأنه حريف وآخر يلعب للسيط فقط والبعض للتنفيس عن الكبت الذي يعيشه , وهناك الإنسان الجدع و الشهم والندل والبلطجي وربما تجمع مباراة واحدة بين طبيبا و مسجل خطر..!! ( متستغربش هي دي كرة الشارع ودا سر من أسرار سحرها ) كونت صداقات قليلة وتشاجرت كثيرا وكونت دائرة معارف واسعة فقد كنا دائما مطلوبين للعب بإعتبارنا فريق كبير في المنطقة وكثيرا ما كانت الفرق الأخرى تعرض على أي منا اللعب معها ولو لدورة واحدة أو مباراة ( إعارة يعني ) لأنه من المستحيل أن يترك لاعب فريقه للأبد ( انتماء بقى )
بعد أن مرنتنا الأرض ومرمطتنا قررنا في السادسة عشرة أن نتقدم لإختبارات الأندية ومنا من قبل في الأهلي والزمالك ثم حالت الظروف الأسرية والثانوية العامة أو شوية التناكة اللي ركبوا بعضنا من جراء الالتحاق بالأندية الكبيرة بأن تركوها لتلك الأسباب المختلفة.
المهم أن تلك الأرض الأصيلة التي غادرناها يوما متجهين إلى أندية النجومية كانت أحن علينا من أي مكان آخر فجمعتنا من جديد واحتضنتنا ورجعنا بفضلها لأيام التألق الأولى .
اعتزال النجوم ..!!
متستغربش أيوة أرض علي خليل فيها لاعبين بيعتزلوا اللعب ,منهم اللي بيعتزل نهائيا وينتقل للعب بشكل غير منتظم مع فرق تشبه فريق الشمس في النادي الأهلي فتلك الفرق تجمع المتزوجين والعاملين ومن تمنعهم الظروف من اللعب بشكل مستمر ودائما ماتجدهم بكروش و صلعات ولكن طبعا تظهر الخبرة في تحركاتهم ولمساتهم للكرة.
الاعتزال في أرض علي خليل له أسباب تختلف قليلا عن الأسباب التي تدفع لاعبي الكرة المحترفين للإعتزال فهنا الإعتزال يكون بسبب إنك اشتغلت وظروف عملك لاتسمح باللعب المنتظم أو ربما لأنك تزوجت و توفر مجهودك لمهام أخرى أو ربما للإصابة كما في حالتي .
صلاة العيد :
أرض علي خليل لا تنحصر ذكرياتها فقط في كرة القدم, بل تمتد لصلاة العيد ,فالساحة تتحول في صباح العيد إلى مسجد يفترش بالحصر وتعتلي الميكروفونات أعمدة الإنارة ويحل التكبير محل اصوات لاعبي الكرة . لا أنسى شكل عمال المسجد والصبية وهم يدورون حول المصلين لجمع التبرعات أو لتوزيع الحلوى على الأطفال,ولا أجمل من مشهد التدافع الجماهيري قبل الصلاة أو بعدها, الكل يهنيء والكل سعيد.
تبقى لأرض علي خليل ذكريات لن تنسى في قلوب وعقول كل من لعب الكرة من سكان المنطقة فلحظات التألق والنجومية والإخفاق والخسارة وأيضا المشاجرات هي اهم ذكريات مرحلة مهمة مرت من حياتي وحياتهم .
Monday, May 7, 2007
Sunday, May 6, 2007
وهل تغير اجابتهم للتاج شئ فى ادراكك ..؟؟